b"\n_START_ARTICLE_\nCortina d'Ampezzo\n_START_PARAGRAPH_\nCortina d'Ampezzo er en by (og en kommune) i Belluno-provinsen i Veneto i det nordlige Italien. Byen ligger i Dolomitterne i en h\xc3\xb8jde af 1.224 m.o.h. og er et popul\xc3\xa6rt vintersportssted og tillige et yndet m\xc3\xa5l for sommerturister._NEWLINE_Cortina er et af Europas mest eksklusive alpine turistm\xc3\xa5l, og byen er kendt for sine f\xc3\xb8rsteklasses hoteller og butikker.\n_START_SECTION_\nVintersport\n_START_PARAGRAPH_\nI 1927 blev VM i skisport afholdt i byen, og i 1932 afholdtes VM i alpin skisport her. Cortina d'Ampezzo var v\xc3\xa6rtsby for Vinter-OL i 1956. Vinter-OL i 1944 skulle have v\xc3\xa6ret afholdt i Cortina, men blev aflyst p\xc3\xa5 grund af 2. verdenskrig.\n_START_SECTION_\nI filmens verden\n_START_PARAGRAPH_\nEn stor del af James Bond-filmen For Your Eyes Only foreg\xc3\xa5r i Cortina og en r\xc3\xa6kke af stedets sportsarenaer og skiomr\xc3\xa5derne indg\xc3\xa5r i handlingen. James Bond bor p\xc3\xa5 det flotte 5-stjernede hotel i byens udkant, Hotel Miramonti, hvor en r\xc3\xa6kke kendisser i \xc3\xb8vrigt gennem \xc3\xa5rene har ferieret."